title: Решение 2012/392/ОВППС на Съвета от 16 юли 2012 година относно мисия на Европейския съюз по линия на ОПСО в Нигер (EUCAP Sahel Niger)

text:
               17.7.2012

               BG

               Официален вестник на Европейския съюз

               L 187/48

         РЕШЕНИЕ 2012/392/ОВППС НА СЪВЕТА
   от 16 юли 2012 година
   относно мисия на Европейския съюз по линия на ОПСО в Нигер (EUCAP Sahel Niger)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 21 март 2012 г. Съветът приветства стратегията на Европейския съюз за сигурност и развитие в Сахел, с което подчерта, че Съюзът има дългосрочен интерес от намаляване на несигурността и подобряване на развитието в региона на Сахел. Напоследък увеличаването на терористичните действия и последиците от конфликта в Либия направиха още по-спешна необходимостта да бъдат защитени гражданите и интересите на Съюза в региона, както и да се предотврати разпространяването на тези заплахи към Съюза, като същевременно се помогне за намаляване на регионалните заплахи за сигурността.

               (2)

               На 23 март 2012 г. Съветът одобри концепция за управление на кризи за възможна мисия по линия на общата политика за сигурност и отбрана (ОПСО) в Сахел.

               (3)

               На 1 юни 2012 г. министър-председателят на Нигер изпрати до върховния представител на Съюза по въпросите на външните работи и политиката на сигурност (ВП) писмена покана във връзка с мисията по линия на ОПСО, като оцени високо разполагането на сили по линия на ОПСО на Съюза с цел укрепване на капацитета на нигерските сили за сигурност, по-специално за ефективна, съгласувана и координирана борба с тероризма и организираната престъпност.

               (4)

               Капацитетът за оперативно дежурство следва да се активира за EUCAP SAHEL Niger.

               (5)

               EUCAP SAHEL Niger ще се провежда в обстановка, която може да се влоши и да възпрепятства постигането на целите на външната дейност на Съюза, залегнали в член 21 от Договора за Европейския съюз (ДЕС),

         ПРИЕ НАСТОЯЩОТО РЕШЕНИЕ:
   Член 1
   Мисия
   С настоящото Съюзът установява мисия на Европейския съюз по линия на ОПСО в Нигер, за да подкрепи изграждането на капацитет на нигерските участници, свързани със сигурността в борбата с тероризма и организираната престъпност (EUCAP SAHEL Niger).
   Член 2
   Цели
   1.   В контекста на прилагането на стратегията на Европейския съюз за сигурност и развитие в Сахел EUCAP SAHEL Niger се стреми да даде възможност на нигерските власти да осъществят измерението за сигурност на собствената си стратегия за сигурност и развитие, както и да подобри регионалната координация в справянето с предизвикателствата пред общата сигурност. По-специално EUCAP SAHEL Niger се стреми да допринесе за разработването на интегриран, мултидисциплинарен, съгласуван, устойчив и отчитащ правата на човека подход сред различните участници, свързани със сигурността в Нигер в борбата с тероризма и организираната престъпност.
   Член 3
   Задачи
   1.   За изпълнение на целите, посочени в член 2, EUCAP SAHEL Niger:

               а)

               консултира и съдейства за осъществяването на измерението за сигурност на нигерската стратегия за сигурност и развитие на национално равнище, допълвайки дейността на други участници в процеса,

               б)

               подпомага развитието на всеобхватна регионална и международна координация в борбата срещу тероризма и организираната престъпност,

               в)

               укрепва правовия ред чрез разработване на капацитет за наказателно разследване и в този контекст развива и изпълнява адекватни програми за обучение.

               г)

               подпомага развитието на устойчивостта на нигерските сили за сигурност.

               д)

               допринася за набелязване, планиране и осъществяване на проекти в областта на сигурността.

         2.   EUCAP Sahel Niger е съсредоточена първоначално върху дейностите, посочени в параграф 1, което допринася за подобряването на контрола върху територията, включително координирано с нигерските въоръжени сили.
   3.   EUCAP SAHEL Niger няма изпълнителни функции.
   Член 4
   Командна верига и структура
   1.   EUCAP SAHEL Niger има единна командна верига като операция за управление на кризи.
   2.   Главният щаб на EUCAP SAHEL Niger се намира в Ниамей.
   3.   EUCAP SAHEL Niger има следната структура:

               а)

               ръководител на мисията;

               б)

               звено за планиране и операции, включващо регионални офицери за връзка;

               в)

               звено за поддръжка на мисията;

               г)

               единици за докладване, сигурност, анализ и консултативна/публична информация.

               д)

               поддържаща единица в Брюксел.

         4.   EUCAP SAHEL Niger има проектна група за набелязване и изпълнение на проекти. При необходимост EUCAP SAHEL Niger координира, подпомага и предоставя съвети по проекти, осъществявани от държави членки и трети държави под тяхна отговорност в области, свързани с EUCAP SAHEL Niger, и в подкрепа на нейните цели.
   Член 5
   Командващ гражданските операции
   1.   Директорът на способностите за планиране и провеждане на граждански операции (СППГО) е командващ гражданските операции за EUCAP SAHEL Niger.
   2.   Командващият гражданските операции осъществява командването и контрола на EUCAP SAHEL Niger на стратегическо равнище под политическия контрол и стратегическото ръководство на Комитета по политика и сигурност (КПС) и под общото ръководство на ВП.
   3.   Командващият гражданските операции осигурява доброто и ефективно изпълнение на решенията на Съвета, както и на решенията на КПС, по отношение на провеждането на операциите, включително като дава необходимите указания на стратегическо равнище на ръководителя на мисията и като му предоставя съвети и техническа помощ.
   4.   Командващият гражданските операции докладва на Съвета чрез ВП.
   5.   Целият командирован персонал остава под пълното командване на националните органи на командироващата държава в съответствие с националните правила, или съответната институция на Съюза или на Европейската служба за външна дейност (ЕСВД). Националните органи прехвърлят оперативния контрол над своя персонал, екипи и звена на командващия гражданските операции.
   6.   Командващият гражданските операции носи цялостната отговорност за обезпечаване на доброто изпълнение на задължението на Съюза за полагане на грижа.
   7.   Командващият гражданските операции и ръководителят на делегацията на Съюза в Ниамей провеждат консултации помежду си, когато е необходимо.
   Член 6
   Ръководител на мисията
   1.   Ръководителят на мисията носи отговорност и осъществява командването и контрола на EUCAP SAHEL Niger на място и е пряко отговорен пред командващия гражданските операции.
   2.   Ръководителят на мисията осъществява възложеното му от командващия гражданските операции командване и контрол над персонала, екипите и звената от участващите в мисията държави, като заедно с това носи административна и логистична отговорност, включително по отношение на предоставените на разположение на EUCAP SAHEL Niger активи, ресурси и информация.
   3.   Ръководителят на мисията дава инструкции на целия персонал на EUCAP SAHEL Niger, включително и на поддържащата единица в Брюксел и регионалните офицери за връзка с цел ефективното провеждане на EUCAP SAHEL Niger на мястото на операцията, като поема нейната координация и всекидневно управление и следва инструкциите на стратегическо равнище на командващия гражданските операции.
   4.   Ръководителят на мисията отговаря за изпълнението на бюджета на EUCAP SAHEL Niger. За тази цел ръководителят на мисията подписва договор с Комисията.
   5.   Ръководителят на мисията отговаря за упражняването на дисциплинарен контрол над персонала. Дисциплинарните мерки по отношение на командирования персонал се вземат от съответния национален орган в съответствие с националните правила, от съответната институция на Съюза или от ЕСВД.
   6.   Ръководителят на мисията представлява EUCAP Sahel Niger в зоната на операциите и осигурява необходимата публичност на дейността на EUCAP SAHEL Niger.
   7.   Ръководителят на мисията осъществява координация, когато е уместно, с други участници от Съюза на място. Без да се засяга командната верига, ръководителят на мисията получава политически насоки на местно равнище от ръководителя на делегацията на Съюза в Нигер.
   8.   Във връзка с проектната група ръководителят на мисията е упълномощен да използва финансовите вноски на държавите членки или на трети държави за осъществяване на набелязани проекти, които допълват по последователен начин останалите действия на EUCAP SAHEL Niger, ако проектът е:

               а)

               предвиден в оценката на въздействието върху бюджета, свързана с настоящото решение; или

               б)

               включен по време на EUCAP SAHEL Niger в оценката на въздействието върху бюджета по искане на ръководителя на мисията.

         В такъв случай ръководителят на мисията сключва договореност със заинтересованите държави, по-специално по отношение на специфичните процедури за третиране на евентуални жалби от трети страни относно щети, нанесени в резултат на действия или бездействия на ръководителя на мисията при използване на средствата, предоставени от участващите държави.
   В никакъв случай участващите държави не могат да търсят отговорност от ЕС или от ВП за действия или бездействия на ръководителя на мисията при използването на средствата на тези държави.
   Член 7
   Персонал
   1.   EUCAP SAHEL Niger се състои предимно от персонал, командирован от държавите членки, институциите на Съюза или от ЕСВД. Всяка държава членка, институция на Съюза и ЕСВД поема разходите, свързани с командирования от нея персонал, включително пътните разноски до и от мястото на разполагане на персонала, възнагражденията, медицинските осигуровки и надбавки, различни от приложимите дневни надбавки.
   2.   Държавата членка, институцията на Съюза или ЕСВД съответно носят отговорност за всякакви искове, свързани с командироването, които са предявени от командирования член на персонала или се отнасят до него, както и отговорност за предприемането на действия срещу същия служител.
   3.   EUCAP SAHEL Niger наема международен и местен персонал на договорна основа, ако необходимите функции не могат да бъдат осигурени от персонала, командирован от държавите членки. По изключение в надлежно обосновани случаи, когато не са налице квалифицирани кандидати от държавите членки, граждани на участващите трети държави могат да бъдат наемани на работа на договорна основа, ако е целесъобразно.
   4.   Условията на наемане на работа, както и правата и задълженията на международния и местния персонал, се определят в договори, сключени между ръководителя на мисията и членовете на персонала.
   Член 8
   Статут на EUCAP SAHEL Niger и нейния персонал
   Статусът на EUCAP SAHEL Niger и нейния персонал, включително, когато това е приложимо, привилегиите, имунитетите и другите гаранции, необходими за изпълнението и безпроблемното провеждане на EUCAP SAHEL Niger, се уреждат със споразумение, сключено съгласно член 37 ДЕС и в съответствие с процедурата, предвидена в член 218 от Договора за функционирането на Европейския съюз.
   Член 9
   Политически контрол и стратегическо ръководство
   1.   Под ръководството на Съвета и на ВП КПС осъществява политическия контрол и стратегическото ръководство на EUCAP SAHEL Niger. Съветът оправомощава КПС да взема необходимите за тази цел решения съгласно член 38, трета алинея от ДЕС. Това включва правомощия да назначава ръководител на мисията по предложение на ВП и да изменя „разширената“ оперативна концепция (CONOPS Plus) и оперативния план (OPLAN). Съветът запазва правомощията си по отношение на вземането на решения относно целите на EUCAP SAHEL Niger и прекратяването ѝ.
   2.   КПС докладва редовно на Съвета.
   3.   В зависимост от необходимостта КПС получава редовно доклади от командващия гражданските операции и от ръководителя на мисията по въпроси от техните сфери на отговорност.
   Член 10
   Участие на трети държави
   1.   Без да се засяга независимостта на Европейския съюз при вземането на решения и неговата единна институционална рамка, трети държави могат да бъдат поканени да участват в EUCAP SAHEL Niger, при условие че поемат разходите за командирования от тях персонал, включително възнагражденията, застраховките срещу всякакъв вид риск, дневните надбавки и пътните разноски до и от Нигер, както и при условие че участват в покриване на текущите разходи на EUCAP SAHEL Niger, по целесъобразност.
   2.   Третите държави, които участват в EUCAP SAHEL Niger, имат същите права и задължения по отношение на ежедневното управление на EUCAP SAHEL Niger, както държавите членки.
   3.   Съветът оправомощава КПС да взема съответните решения за приемане на предложените вноски и за създаване на Комитет на участващите държави.
   4.   Подробните правила за участието на трети държави са предмет на споразумения, сключени в съответствие с член 37 ДЕС и в допълнителни технически договорености при необходимост. Когато Съюзът и трета държава сключат споразумение, установяващо рамка за участието на тази трета държава в операции на Съюза за управление на кризи, разпоредбите на това споразумение се прилагат в контекста на EUCAP SAHEL Niger.
   Член 11
   Сигурност
   1.   Командващият гражданските операции ръководи планирането на мерките за сигурност от страна на ръководителя на мисията и осигурява тяхното добро и ефективно изпълнение от EUCAP SAHEL Niger съгласно член 5.
   2.   Ръководителят на мисията отговаря за сигурността на EUCAP SAHEL Niger и осигурява спазването на минималните изисквания за сигурност, приложими към EUCAP SAHEL Niger, в съответствие с политиката на Съюза относно сигурността на персонала, разположен извън Съюза за оперативни нужди съгласно дял V от ДЕС, и свързаните с нея инструменти.
   3.   Ръководителят на мисията се подпомага от служител по сигурността на мисията (ССМ), който докладва на ръководителя на мисията и също така поддържа тесни служебни отношения с ЕСВД.
   4.   Преди да поеме задълженията си, персоналът на EUCAP SAHEL Niger преминава задължително обучение по сигурност в съответствие с OPLAN. Той преминава и редовно опреснително обучение на място, организирано от ССМ.
   5.   Ръководителят на мисията осигурява защитата на класифицираната информация на ЕС в съответствие с Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (1).
   Член 12
   Капацитет за оперативно дежурство
   Капацитетът за оперативно дежурство се активира за EUCAP SAHEL Niger.
   Член 13
   Финансови разпоредби
   1.   Референтната сума за покриване на разходите, свързани с EUCAP SAHEL Niger за първите 12 месеца, възлиза на 8 700 000 EUR. Референтната сума за следващите периоди се определя от Съвета.
   2.   Управлението на всички разходи се извършва в съответствие с правилата и процедурите, приложими за общия бюджет на Съюза.
   3.   Граждани на участващите трети държави и граждани на приемащата и съседните държави имат право да участват в търгове за възлагане на поръчки. Ръководителят на мисията може да сключва технически договорености с държавите членки, с участващите трети държави и с други международни участници по отношение на снабдяването с оборудване и предоставянето на услуги и помещения на EUCAP SAHEL Niger, при условие че получи одобрението на Комисията.
   4.   Финансовите договорености са съобразени с оперативните изисквания на EUCAP SAHEL Niger, включително съвместимостта на оборудването и оперативната съвместимост на екипите ѝ.
   5.   Ръководителят на мисията се отчита изцяло за дейностите, предприети в рамките на договора му, пред Комисията, която осъществява надзор над тях.
   6.   Свързаните с EUCAP SAHEL Niger разходи са допустими от датата на приемане на настоящото решение.
   Член 14
   Съгласуваност на действията на Съюза и координация
   1.   ВП гарантира, че изпълнението на настоящото решение е съгласувано с цялостната външна дейност на Съюза, включително с програмите на Съюза за развитие.
   2.   Без да се засяга командната верига, ръководителят на мисията действа в тясна координация с делегацията на Съюза в Ниамей, за да гарантира съгласуваност на действията на Съюза в Нигер.
   3.   Ръководителят на мисията действа в тясна координация с ръководителите на мисиите на държавите членки, които са представени в Ниамей.
   Член 15
   Предоставяне на информация
   1.   ВП се оправомощава да предоставя на третите държави, свързани с изпълнението на настоящото решение, ако е уместно и в съответствие с нуждите на EUCAP SAHEL Niger, класифицирана информация на ЕС до ниво „CONFIDENTIEL UE/EU CONFIDENTIAL“, създадена за целите на EUCAP SAHEL Niger, в съответствие с Решение 2011/292/ЕС на Съвета.
   2.   В случай на конкретна и неотложна оперативна нужда ВП се оправомощава също така да предоставя на приемащата държава класифицирана информация на ЕС до ниво „RESTREINT UE /EU RESTRICTED“, създадена за целите на EUCAP SAHEL Niger, в съответствие с Решение 2011/292/ЕС. За тази цел се изготвят договорености между ВП и компетентните органи на приемащата държава.
   3.   ВП се оправомощава да предоставя на третите държави, свързани с изпълнението на настоящото решение, некласифицирани документи на ЕС, свързани с разискванията на Съвета относно EUCAP SAHEL Niger, към които се прилага задължението за служебна тайна съгласно член 6, параграф 1 от Процедурния правилник на Съвета (2).
   4.   ВП може да делегира правомощията по параграфи 1, 2 и 3, както и възможността за сключване на договореностите, посочени в параграф 2, на лица, които са под негово ръководство, на командващия гражданските операции и/или на ръководителя на мисията.
   Член 16
   Влизане в сила и срок
   Настоящото решение влиза в сила в деня на приемането му.
   Прилага се за срок от 24 месеца.

      Съставено в Брюксел на 16 юли 2012 година.

            За Съвета

            Председател

         S. ALETRARIS

      (1)  ОВ L 141, 27.5.2011 г., стр. 17.

      (2)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).


title: Решение (ОВППС) 2015/331 на Съвета от 2 март 2015 година за удължаване на мандата на специалния представител на Европейския съюз в Афганистан

text:
               3.3.2015

               BG

               Официален вестник на Европейския съюз

               L 58/66

         РЕШЕНИЕ (ОВППС) 2015/331 НА СЪВЕТА
   от 2 март 2015 година
   за удължаване на мандата на специалния представител на Европейския съюз в Афганистан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 33 и член 31, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 22 юли 2013 г. Съветът прие Решение 2013/393/ОВППС (1) за назначаване на г-н Franz-Michael SKJOLD MELLBIN за специален представител на Европейския съюз (СПЕС) в Афганистан. Мандатът на СПЕС изтича на 28 февруари 2015 г.

               (2)

               Мандатът на СПЕС следва да бъде удължен с още осем месеца.

               (3)

               СПЕС ще изпълнява мандата в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Franz-Michael SKJOLD MELLBIN като СПЕС в Афганистан се удължава до 31 октомври 2015 г. Съветът може да реши да прекрати предсрочно мандата на СПЕС въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   СПЕС представлява Съюза и подпомага постигането на целите на политиката на Съюза в Афганистан в тясна координация с представителите на държавите членки в Афганистан. По-специално СПЕС:

               а)

               допринася за изпълнението на съвместната декларация ЕС—Афганистан и на стратегията на ЕС за Афганистан за периода 2014—2016 г.;

               б)

               подкрепя политическия диалог между Съюза и Афганистан;

               в)

               подкрепя решаващата роля, която Организацията на обединените нации (ООН) има в Афганистан, като се стреми по-специално да допринася за по-добрата координация на международната помощ, и насърчава прилагането на комюникетата от конференциите в Бон, Чикаго, Токио и Лондон, както и на съответните резолюции на ООН.

         Член 3
   Мандат
   За да изпълни мандата си, в тясно сътрудничество с представителите на държавите членки в Афганистан, СПЕС:

               а)

               изразява становищата на Съюза относно политическия процес и събитията в Афганистан;

               б)

               поддържа тесни контакти със съответните афганистански институции и подкрепя тяхното развитие, по-специално правителството и парламента, както и органите на местната власт. Следва да се поддържат контакти и с други афганистански политически групи и участници в процесите в Афганистан, по-специално със съответните участници от гражданското общество;

               в)

               поддържа тесни контакти със съответните международни и регионални заинтересовани страни в Афганистан, особено със специалния представител на генералния секретар на ООН и с висшия граждански представител на Организацията на Северноатлантическия договор (НАТО), както и с други ключови партньори и организации;

               г)

               дава становище относно напредъка при изпълнението на целите на съвместната декларация ЕС—Афганистан, стратегията на ЕС за Афганистан за периода 2014—2016 г., и комюникетата от конференциите в Бон, Чикаго, Токио и Лондон, по-специално в следните области:

                           i)

                           изграждане на капацитета на гражданските структури, особено на поднационално равнище;

                           ii)

                           добро управление и създаване на институции, необходими за съществуването на правовата държава, по-специално на независима съдебна власт;

                           iii)

                           изборни и конституционни реформи;

                           iv)

                           реформи на сектора на сигурността, включително укрепване на съдебните институции и правовата държава, националната армия и полицейските сили, и по-специално развитие на службите на гражданската полиция;

                           v)

                           насърчаване на растежа, по-специално чрез селското стопанство и развитието на селските райони;

                           vi)

                           зачитане на международните задължения на Афганистан в областта на правата на човека, включително зачитане на правата на малцинствата и правата на жените и децата;

                           vii)

                           зачитане на демократичните принципи и принципите на правовата държава,

                           viii)

                           насърчаване на участието на жените в публичната администрация, гражданското общество и мирния процес в съответствие с Резолюция 1325(2000) на Съвета за сигурност на ООН;

                           ix)

                           спазване на международните задължения на Афганистан, включително за сътрудничество в международната борба с тероризма, незаконния трафик на наркотици, трафика на хора и разпространението на оръжия, в т.ч. за масово унищожение, и свързаните с тях материали;

                           x)

                           съдействие за предоставянето на хуманитарна помощ и организираното завръщане на бежанците и вътрешно разселените лица; както и

                           xi)

                           засилване на ефективността на присъствието и дейностите на Съюза в Афганистан и съдействие за съставяне на редовните годишни доклади относно изпълнението на стратегията на ЕС за Афганистан за периода 2014—2016 г., в съответствие с искането на Съвета;

               д)

               участва активно в местните координационни форуми, като например Съвместния съвет за координация и наблюдение, като предоставя изчерпателна информация на държавите членки, които не участват в тези форуми, относно взетите на тези равнища решения;

               е)

               дава становище относно участието и позициите на ЕС на международни конференции, посветени на Афганистан;

               ж)

               участва активно в насърчаването на регионалното сътрудничество чрез подходящи инициативи, включително процеса от Истанбул и Конференцията за регионално икономическо сътрудничество за Афганистан (RECCA);

               з)

               допринася за изпълнението на политиката на Съюза за правата на човека и насоките на ЕС за правата на човека, по-специално по отношение на жените и децата в засегнатите от конфликти области, в частност като наблюдава и реагира на събитията в това отношение;

               и)

               предоставя по целесъобразност подкрепа за приобщаващ и ръководен от афганистанските власти мирен процес, който да доведе до политическо решение, съответстващо на договорените на конференцията в Бон „съображения“.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и компетентните ѝ отдели.
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода от 1 март 2015 г. до 31 октомври 2015 г., възлиза на 3 975 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите подлежи на договор между СПЕС и Комисията. СПЕС се отчита пред Комисията за всички разходи.
   Член 6
   Формиране и състав на екипа
   1.   В рамките на своя мандат и предоставените финансови средства СПЕС отговаря за формирането на екип. В екипа се включват експерти по конкретни въпроси на политиката в съответствие с изискванията на мандата. СПЕС своевременно и редовно предоставя на Съвета и Комисията информация за състава на екипа.
   2.   Държавите членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от държавата членка, заинтересованата институция на Съюза или ЕСВД. Експертите, командировани от държавите членки в институциите на Съюза или в ЕСВД, могат също да бъдат командировани за работа със СПЕС. Договорно наетите членове на международния персонал трябва да са граждани на държава членка.
   3.   Всички командировани служители остават под административното ръководство на изпращащата държава членка, изпращащата институция на Съюза или ЕСВД и изпълняват задълженията си и действат в интерес на изпълнението на мандата на СПЕС.
   Член 7
   Привилегии и имунитети на СПЕС и на персонала на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и членовете на неговия персонал, се договарят по съответния ред с приемащата държава. За тази цел държавите членки и ЕСВД оказват изцяло необходимото съдействие.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2013/488/ЕС на Съвета (2).
   Член 9
   Достъп до информация и логистична подкрепа
   1.   Държавите членки, Комисията и Генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразени с неговия мандат и обстановката от гледна точка на сигурността в географския регион, за който отговаря, за сигурността на целия персонал под прякото ръководство на СПЕС, по-специално като:

               а)

               изготвя конкретен план за сигурност въз основа на насоките от ЕСВД, който включва специфични физически, организационни и процедурни мерки за сигурност, уреждащи управлението на безопасното придвижване на персонала към и в рамките на географския район, както и управлението на инциденти, свързани със сигурността, и служебен план за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск съобразно условията в географския район;

               в)

               гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в географския район, въз основа на степента на риск, определена за този район;

               г)

               гарантира, че се изпълняват всички приети препоръки, направени в резултат на извършените редовни оценки на сигурността, и представя на Съвета, ВП и Комисията писмени доклади относно тяхното изпълнение, както и относно други свързани със сигурността въпроси, в рамките на доклада за напредъка и доклада за изпълнението на мандата.

         Член 11
   Докладване
   СПЕС представя редовни доклади на ВП и КПС. При необходимост СПЕС докладва също така пред работните групи на Съвета. Редовните доклади се разпространяват чрез мрежата COREU. СПЕС може да представя доклади и пред Съвета по външни работи. В съответствие с член 36 от Договора СПЕС може да участва в информирането на Европейския парламент.
   Член 12
   Координация
   1.   СПЕС допринася за единството, съгласуваността и ефикасността на действията на Съюза и спомага за съгласуваното използване на всички инструменти на Съюза и действия на държавите членки с цел да бъдат постигнати целите на политиката на Съюза. Действията на СПЕС се координират с тези на Комисията, както и с делегацията на Съюза в Пакистан. СПЕС провежда редовни брифинги за мисиите на държавите членки и делегациите на Съюза.
   2.   На място се поддържат тесни връзки с ръководителите на мисиите на държавите членки и с ръководителите на делегациите на Съюза. Те полагат всички възможни усилия, за да съдействат на СПЕС при изпълнението на мандата му. СПЕС предоставя политически насоки на местно равнище на ръководителя на полицейската мисия на Европейския съюз в Афганистан (EUPOL AFGHANISTAN). СПЕС и командващият гражданските операции се консултират взаимно според необходимостта. СПЕС установява контакти и сътрудничество с други международни и регионални организации на място.
   Член 13
   Съдействие по отношение на претенциите
   СПЕС и членовете на неговия персонал съдействат за предоставяне на необходимите елементи за отговор на претенциите и задълженията, възникнали във връзка с предходни мандати на СПЕС в Афганистан, и оказват административна помощ и достъп до съответните преписки за тази цел.
   Член 14
   Преглед
   Изпълнението на настоящото решение и неговата съгласуваност с други действия на Съюза в региона подлежи на редовен преглед. До края на август 2015 г. СПЕС представя пред Съвета, ВП и Комисията изчерпателен доклад за изпълнението на мандата.
   Член 15
   Влизане в сила
   Настоящото решение влиза в сила от деня на приемането му.
   То се прилага от 1 март 2015 г.

      Съставено в Брюксел на 2 март 2015 година.

            За Съвета

            Председател

         D. REIZNIECE-OZOLA

      (1)  Решение 2013/393/ОВППС на Съвета от 22 юли 2013 г. за изменение на Решение 2013/382/ОВППС за удължаване на мандата на специалния представител на Европейския съюз в Афганистан (ОВ L 198, 23.7.2013 г., стр. 47).

      (2)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).


title: Решение 2012/281/ОВППС на Съвета от 29 май 2012 година в рамките на Европейската стратегия за сигурност в подкрепа на предложението на Съюза за международен кодекс за поведение при дейности в космическото пространство

text:
               30.5.2012

               BG

               Официален вестник на Европейския съюз

               L 140/68

         РЕШЕНИЕ 2012/281/ОВППС НА СЪВЕТА
   от 29 май 2012 година
   в рамките на Европейската стратегия за сигурност в подкрепа на предложението на Съюза за международен кодекс за поведение при дейности в космическото пространство
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Дейностите в космическото пространство се увеличават и имат първостепенно значение. Космосът е ресурс за всички страни в света. Страните, които още не извършват дейности в космическото пространство, ще го правят в бъдеще. Ето защо Съюзът счита, че укрепването на сигурността на дейностите в космическото пространство е важна цел, която ще допринесе за развитието и сигурността на държавите. Тази цел е част от космическата политика на Съюза.

               (2)

               На 12 декември 2003 г. Европейският съвет прие Европейска стратегия за сигурност, в която се определят глобалните предизвикателства и заплахи и се призовава за основан на правила международен ред с ефективно многостранно сътрудничество и добре функциониращи международни институции.

               (3)

               Европейската стратегия за сигурност приема Устава на Организацията на обединените нации (ООН) за основополагаща рамка на международните отношения и пледира за укрепена роля на Организацията на обединените нации и оборудването ѝ с инструментите, необходими да изпълнява отговорностите си и да действа ефективно. Съюзът работи за постигането на близко сътрудничество във всички области на международните отношения с оглед, наред с другото, да пази мира, да предотвратява конфликти и да укрепва международната сигурност, в съответствие с целите и принципите на Устава на Организацията на обединените нации.

               (4)

               Съюзът се ангажира с разработването и прилагането на мерки за укрепване на прозрачността и доверието като средство за постигане на укрепена сигурност в областта на космическото пространство. Съюзът е също особено загрижен във връзка с рисковете от космически отпадъци, независимо от техния произход, които представляват вреда за действията и понастоящем, и в бъдеще.

               (5)

               На 18 септември 2007 г. като отговор на Резолюция 61/75 на Общото събрание на ООН от 6 декември 2006 г. Съюзът подчерта, че обмислени „пътни правила“ за дейностите в космическото пространство, в които да са отразени най-добрите практики сред участващите в дейности в космическото пространство, биха подпомогнали постигането на тази цел.

               (6)

               В своите заключения от 8—9 декември 2008 г. Съветът подкрепи първия проект за международен кодекс за поведение при дейности в космическото пространство, към който държавите могат да се присъединят на доброволна основа и който включва мерки за укрепване на прозрачността и доверието, като основа на консултациите с ключови трети държави, развиващи дейности в космическото пространство или притежаващи интереси в областта на дейностите в космическото пространство, с цел изготвянето на текст, приемлив за възможно най-голям брой държави.

               (7)

               Предвид консултациите с главните нации, извършващи космически дейности, Съюзът изготви преразгледан текст на проекта за кодекс за поведение, въз основа на който на 27 септември 2010 г. Съветът възложи мандат на върховния представител на Съюза по въпросите на външните работи и политиката на сигурност да проведе допълнителни и по-обширни консултации,

         ПРИЕ НАСТОЯЩОТО РЕШЕНИЕ:
   Член 1
   В подкрепа на своето предложение за международен кодекс за поведение при дейности в космическото пространство Съюзът преследва следните цели:

               —

               консултации с държави, които вече са или още не са активни в областта на дейностите в космическото пространство, с цел обсъждане на предложението и запознаване с техните възгледи;

               —

               събиране на експертна помощ за процеса на изготвяне на международен кодекс за поведение при дейности в космическото пространство.

         Член 2
   1.   В този контекст проектите, които Съюзът ще подкрепи, обхващат следните конкретни дейности:

               а)

               информационни дейности: популяризиране на предложението за международен кодекс за поведение при дейности в космическото пространство;

               б)

               организиране на до три многостранни срещи на експерти с цел обсъждане на предложението за международен кодекс за поведение;

               в)

               координиране на Консорциум от неправителствени експерти.

         2.   Тези проекти и специфични дейности са описани по-подробно в приложението.
   Член 3
   1.   Върховният представител на Съюза по въпросите на външните работи и политиката на сигурност („върховният представител“) отговаря за изпълнението на настоящото решение.
   2.   Техническото изпълнение на проектите, посочени в член 2, се извършва от Института на ООН по разоръжаването (ЮНИДИР). ЮНИДИР изпълнява тези задачи под ръководството на върховния представител. За тази цел върховният представител постига необходимите договорености с ЮНИДИР.
   Член 4
   1.   Референтната сума за изпълнение на проектите, посочени член 2, е в размер на 1 490 000 EUR.
   2.   Разходите, финансирани от предвидената в параграф 1 сума, се управляват в съответствие с процедурите на Съюза и правилата, приложими за общия бюджет на Съюза.
   3.   Комисията осъществява надзор върху правилното използване на финансовото участие на Съюза, предвидено в параграф 1. За тази цел тя сключва споразумение за финансиране с ЮНИДИР. В споразумението се предвижда, че ЮНИДИР следва да осигурява видимостта на участието на Съюза в съответствие с неговия размер.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всички трудности в хода на този процес и за датата на сключване на споразумението за финансиране.
   Член 5
   1.   Върховният представител докладва на Съвета за изпълнението на настоящото решение на базата на редовни доклади, изготвяни от ЮНИДИР. Тези доклади служат за основа на оценката от страна на Съвета.
   2.   Комисията предоставя информация по финансовите аспекти на изпълнението на проектите, посочени в член 2.
   Член 6
   Настоящото решение влиза в сила в деня на приемането му.
   Срокът му на действие изтича 18 месеца след датата на сключване на споразумението за финансиране, посочено в член 4, параграф 3, или шест месеца след датата на неговото приемане, ако през този период не е сключено споразумение за финансиране.

      Съставено в Брюксел на 29 май 2012 година.

            За Съвета

            Председател

         N. WAMMEN

      ПРИЛОЖЕНИЕ КЪМ РЕШЕНИЕТО НА СЪВЕТА В ПОДКРЕПА НА ПРЕДЛОЖЕНИЕТО НА СЪЮЗА ЗА МЕЖДУНАРОДЕН КОДЕКС ЗА ПОВЕДЕНИЕ ПРИ ДЕЙНОСТИ В КОСМИЧЕСКОТО ПРОСТРАНСТВО
      1.   Обща рамка и цели

      Дейностите в космическото пространство се увеличават и имат първостепенно значение. Космосът е ресурс за всички страни в света. Страните, които още не извършват дейности в космическото пространство, ще го правят в бъдеще. Ето защо Съюзът счита, че е необходимо да се гарантира по-голяма сигурност в космическото пространство и вярва, че един прагматичен и постепенен процес може да подпомогне постигането на тази цел. Съюзът се ангажира с разработването и прилагането на мерки за укрепване на прозрачността и доверието като средство за постигане на засилена безопасност и сигурност в космическото пространство. Съюзът е също особено загрижен във връзка с рисковете от космически отпадъци, които представляват вреда за действията понастоящем и в бъдеще.
      На 18 септември 2007 г. като отговор на Резолюция 61/75 на Общото събрание на ООН от 6 декември 2006 г. Съюзът подчерта, че обмислени „пътни правила“ за дейностите в космическото пространство, в които да са отразени най-добрите практики сред участващите в дейности в космическото пространство, биха подпомогнали постигането на тази цел.
      В своите заключения от 8—9 декември 2008 г. Съветът на Европейския съюз подкрепи първия проект за международен кодекс за поведение при дейности в космическото пространство, към който държавите могат да се присъединят на доброволна основа и който включва мерки за укрепване на прозрачността и доверието, като основа за консултациите с ключови трети държави, развиващи дейности в космическото пространство или притежаващи интереси в областта на дейностите в космическото пространство, с цел изготвянето на текст, приемлив за възможно най-голям брой държави. Предвид консултациите с главните нации, извършващи космически дейности, Съюзът изготви преразгледан текст на проекта за кодекс за поведение, въз основа на който на 27 септември 2010 г. Съветът на Европейския съюз възложи мандат на върховния представител на Съюза по въпросите на външните работи и политиката на сигурност („върховният представител“) да проведе допълнителни и по-обширни консултации.
      В подкрепа на предложението на Съюза за международен кодекс за поведение при дейности в космическото пространство и за изпълнение на мандата на върховния представител, Съюзът преследва следните цели:

                  —

                  консултации с възможно най-много страни, вече активни или още неактивни в областта на дейностите в космическото пространство, с цел обсъждане на настоящото предложение и запознаване с техните възгледи, по-специално чрез организирането на една или няколко (до три) многостранни срещи на експерти за обсъждане на тази инициатива,

                  —

                  експертна помощ за процеса на изготвяне на международен кодекс за поведение при дейности в космическото пространство.

            Дейността на Съюза се ръководи от следните принципи:

                  а)

                  признаване на значението на изграждането на дългосрочна устойчивост, предвидимост и по-голяма сигурност в космическото пространство;

                  б)

                  необходимост от изграждане на общо разбиране и от посочване на допирните точки;

                  в)

                  значение на присъединяването на национално и регионално равнище към бъдещия международен кодекс за поведение при дейности в космическото пространство.

            2.   Проекти

      2.1.   Проект 1: Информационни дейности: подкрепа за предложението за международен кодекс за поведение при дейности в космическото пространство

      2.1.1.   Цел на проекта

      Да се даде начало, посредством организирането на семинари на регионално/подрегионално равнище с участието на възможни заинтересовани страни по отношение на международния кодекс за поведение, на процес на разширяване на съществуващите знания и разбиране на принципите на предложения международен кодекс за поведение.
      2.1.2.   Резултати от проекта

                  а)

                  Повишена информираност, знание и разбиране за предложения международен кодекс за поведение и процеса на продължаващото му изготвяне.

                  б)

                  Подобрен климат за политически напредък.

                  в)

                  Подобрено разбиране от заинтересованите страни на областите на общо съгласие за нуждите от по-голяма сигурност в космическото пространство и споразумение за бъдещите методи на работа.

                  г)

                  Подобрена координация между заинтересованите страни.

                  д)

                  Набелязване на нуждите за засилени дейности на национално и регионално равнище за подпомагане на изготвянето на международен кодекс за поведение при дейности в космическото пространство.

            2.1.3.   Описание на проекта

                  а)

                  Предвидено е провеждане на до 6 регионални или подрегионални семинара с до 30 участници, по целесъобразност в сътрудничество с международни, регионални или национални организации, както правителствени, така и неправителствени.

                  б)

                  Събиране и представяне на резултатите на вниманието на Съюза и на други заинтересовани страни съобразно случая, включително по електронен път.

            2.2.   Проект 2: Предварителна подкрепа за върховния представител за срещите и консултациите с държавите

      2.2.1.   Цел на проекта

                  а)

                  Предоставяне на Съюза на обширна информация и анализ на възгледите и желания курс на работа от страна на възможни заинтересовани страни от международния кодекс за поведение.

                  б)

                  Като част от помощта, подготовка и последващи действия във връзка с консултациите на върховния представител, като се организира координирана кампания на индивидуални консултации с ключовите заинтересовани страни.

                  в)

                  Посредством участие в консултациите на върховния представител, оценка на така събраните забележки.

            2.2.2.   Резултати от проекта

                  а)

                  Писмени оценки на най-добрия начин за установяване на контакт с възможни страни, заинтересовани от международния кодекс за поведение.

                  б)

                  Писмени оценки на събраните бележки и предложения за преразглеждания на текста.

                  в)

                  Писмени изложения в подкрепа на многостранната(ите) среща(и) на експерти.

            2.2.3.   Описание на проекта

                  а)

                  Подготовка на редица придружаващи документи/предварителни проучвания като част от помощта, подготовката и последващите действия във връзка с консултациите на върховния представител и многостранната(ите) среща(и) на експерти.

                  б)

                  Координирана кампания на индивидуални консултации с ключови заинтересовани страни:

                              —

                              до 20 индивидуални срещи и брифинги,

                              —

                              координация на приноса към процеса, в т.ч. посредством електронни средства,

                              —

                              изборът на държавите и организациите за тази координация ще бъде извършен въз основа на степента на техните ангажименти по въпросите на сигурността в космическото пространство, техните предишни ангажименти във връзка с предложението за международен кодекс за поведение, както и ролята им за подпомагането на цялостния дипломатически напредък на регионална или международна основа.

                  в)

                  Събиране и представяне на резултатите на вниманието на върховния представител и на други заинтересовани страни съобразно случая, включително по електронен път.

            2.3.   Проект 3: Организиране на до три многостранни срещи на експерти с цел обсъждане на предложението за международен кодекс за поведение

      2.3.1.   Цел на проекта

      Съвместна работа на експерти с цел обсъждане на предложението за международен кодекс за поведение.
      2.3.2.   Резултати от проекта

                  а)

                  Създаване на дискусионен форум относно предложението за международен кодекс за поведение.

                  б)

                  Дипломатически напредък в обсъжданията относно международния кодекс за поведение.

            2.3.3.   Описание на проекта

      Организиране на (до) три многостранни срещи на експерти с до 160 участници през първите 16 месеца от проекта.

                  —

                  Има предложение първата от тези срещи да се проведе в Европа, а втората и третата — извън Европа. Решението ще бъде взето от върховния представител въз основа на представените от ЮНИДИР предложения.

                  —

                  Решението относно структурата, дневния ред и участието ще бъде взето от върховния представител въз основа на представените от ЮНИДИР предложения.

            2.4.   Проект 4: Координиране на Консорциум от неправителствени експерти

      2.4.1.   Цел на проекта

                  а)

                  Сформиране на малък Консорциум с до 10 участници от признати експерти, които да предоставят информация за процеса на изготвяне на международен кодекс за поведение.

                  б)

                  Изграждане на онлайн ресурси за координацията на споменатия Консорциум.

                  в)

                  Предоставяне на необходимите ресурси за информиране в подкрепа на разбирането на кодекса за поведение, насърчаване на дейностите и резултатите по проекти 1 и 2.

            2.4.2.   Резултати от проекта

                  а)

                  Повече информация от страна на ключови международни, регионални и национални експерти във връзка с международния кодекс за поведение.

                  б)

                  Разработване на виртуален форум за координация на информацията от експертите и за обсъжданията.

                  в)

                  Разработване на виртуален форум в подкрепа на многостранните срещи, посочени в проект две.

                  г)

                  Изготвяне на необходимите електронни и неелектронни информационни материали.

            2.4.3.   Описание на проекта

                  а)

                  Набелязване на необходимата информация, както и нейното координиране и изискване от подходящи експерти по сигурност в областта на космическото пространство:

                              —

                              въз основа на предложения, представени от ЮНИДИР на вниманието на върховния представител, като решението за членуването в Консорциума ще се взема от върховния представител.

                  б)

                  Разработване на нов виртуален форум за координация на информацията от посочения Консорциум:

                              —

                              друга функция на форума е да служи за база за съхраняване на необходимите за проект две ресурси.

                  в)

                  До 8 срещи за обсъждане на развитието на кодекса за поведение и на информацията от Консорциума, в т.ч. като се използват електронни средства за комуникация и видео- и телеконферентни връзки.

                  г)

                  Събиране и представяне на резултатите на вниманието на върховния представител и на други заинтересовани страни съобразно случая, включително по електронен път.

                  д)

                  Разработване на инструменти за повишаване на информираността.

            3.   Процедурни аспекти и координация

      Началото на изпълнението на проектите ще бъде дадено от управителен комитет с цел определяне на процедурите и подробните договорености за сътрудничество. Управителният комитет разглежда редовно (поне веднъж на 6 месеца) изпълнението на проектите, в т.ч. като използва електронни средства за комуникация и видео- и телеконферентни връзки.
      Управителният комитет ще се състои от представители на върховния представител и на ЮНИДИР.
      Координацията на участието на държавни и недържавни структури в многостранните срещи на експерти ще се извършва от ЮНИДИР.
      Решението за местоположението и структурата на семинарите и срещите по този проект се взема от върховния представител въз основа на предложение, представено от ЮНИДИР на управителния комитет.
      4.   Докладване и оценка

      ЮНИДИР представя на върховния представител описателен и финансов доклад в края на първата година от проекта, като е желателно това да съвпада с циклите на докладване на ООН.
      ЮНИДИР представя на върховния представител окончателен доклад при приключването на проекта.
      Докладите на ЮНИДИР за напредъка и за актуалното състояние, публикациите, съобщенията за печата и актуализациите, ще бъдат предавани на върховния представител и на Европейската комисия в момента на тяхното публикуване.
      5.   Продължителност

      Предвидената продължителност на изпълнение на проекта е 18 месеца.
      До три месеца преди края на проекта завършва изпълнението на всички компоненти, свързани със срещи, за да се предостави достатъчно време за анализ по време на периода на изпълнение.
      6.   Бенефициери

      Всички държави — членки на ООН, и по-специално държавите, извършващи космически дейности.
      Неправителствени участници, в т.ч. представители на гражданското общество и промишлеността.
      7.   Представители на трети страни

      С цел да се насърчи отговорността на регионално равнище в международния кодекс за поведение при дейностите в космическото пространство, участието на експерти извън ЕС, в т.ч. такива от съответни регионални и международни организации, може да се финансира по силата на настоящото решение.
      Финансира се участието на ЮНИДИР във всички семинари и срещи, свързани с настоящото решение.
      8.   Изпълнителен орган

      Техническото изпълнение на настоящото решение на Съвета ще бъде възложено на ЮНИДИР.
      По целесъобразност ЮНИДИР работи съвместно с институции, като регионални организации, експертни групи, НПО и представители на промишлеността.
      За изпълнението на настоящото решение ще бъде необходим допълнителен персонал.


title: Решение на Съвета от 4 декември 2006 година относно сключването на Споразумение между Европейската общност и Съединените американски щати за подновяване на програмата за сътрудничество в областта на висшето образование и професионалното образование и обучение

text:
Важна правна забележка

|

32006D0910

Официален вестник n°  , 09/12/2006  Официален вестник n° L 346 , 09/12/2006 стр. 0033 - 0033 Официален вестник n° L 200 , 01/08/2007 стр. 0349 - 0349

		Решение на Съветаот 4 декември 2006 годинаотносно сключването на Споразумение между Европейската общност и Съединените американски щати за подновяване на програмата за сътрудничество в областта на висшето образование и професионалното образование и обучение(2006/910/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално членове 149 и 150 във връзка с член 300, параграф 2, първа алинея, първо изречение и член 300, параграф 3, първа алинея от него,като взе предвид предложението на Комисията,като взе предвид становището на Европейския парламент,като има предвид, че:(1) С решението си от 24 октомври 2005 г. Съветът упълномощи Комисията да договори със Съединените американски щати споразумение за подновяване на програмата за сътрудничество в областта на висшето образование и професионалното обучение.(2) От името на Общността Комисията проведе преговори за споразумение със Съединените американски щати в съответствие с директивите в приложението към същото решение.(3) Общността и Съединените американски щати очакват да имат взаимна полза от подобно сътрудничество, което от страна на Общността трябва да допълва двустранните програми между държавите-членки и Съединените американски щати и да придаде европейска добавена стойност.(4) Споразумението беше подписано от името на Общността на 21 юни 2006 г., като подлежи на сключване на по-късна дата.(5) Споразумението следва да се одобри,РЕШИ:Член 11. Споразумението между Европейската общност и Съединените американски щати за подновяване на програмата за сътрудничество в областта на висшето образование и професионалното образование и обучение се одобрява с настоящото решение от името на Общността.2. Текстът на споразумението е приложен към настоящото решение.Член 2Делегацията на Европейската общност към Съвместния комитет, посочен в член 6 от споразумението, се състои от представител на Комисията, подпомаган от представител на всяка държава-членка.Член 3Оправомощава председателя на Съвета да посочи лицето, упълномощено да извърши нотификацията, предвидена в член 12, параграф 1 от споразумението.Съставено в Брюксел на 4 декември 2006 година.За СъветаПредседателL. Luhtanen--------------------------------------------------


title: 2010/469/ЕС: Решение на Европейската централна банка от 19 август 2010 година относно неизпълнението на изискванията за статистическа отчетност (ЕЦБ/2010/10)

text:
               28.8.2010

               BG

               Официален вестник на Европейския съюз

               L 226/48

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 19 август 2010 година
   относно неизпълнението на изискванията за статистическа отчетност
   (ЕЦБ/2010/10)
   (2010/469/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Устава на Европейската система на централните банки и на Европейската централна банка, и по-специално член 5.1 и член 34.1 от него,
   като взе предвид Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (1), и по-специално член 7 от него,
   като взе предвид Регламент (ЕО) № 2532/98 на Съвета от 23 ноември 1998 г. относно правомощията на Европейската централна банка да налага санкции (2), и по-специално член 6, параграф 2 от него,
   като взе предвид Регламент (ЕО) № 2157/1999 на Европейската централна банка от 23 септември 1999 г. относно правомощията на Европейската централна банка да налага санкции (ЕЦБ/1999/4) (3),
   като има предвид, че:

               (1)

               Регламент (ЕО) № 25/2009 на Европейската централна банка от 19 декември 2008 г. относно баланса на сектор „Парично-финансови институции“ (преработен) (ЕЦБ/2008/32) (4) и Регламент (ЕО) № 63/2002 на Европейската централна банка от 20 декември 2001 г. относно статистиката на лихвените проценти, прилагани от парично-финансовите институции по депозити и кредити на домакинства и нефинансови предприятия (ЕЦБ/2001/18) (5) установяват изискванията на Европейската централна банка (ЕЦБ) за статистическа отчетност, които отчетните единици са задължени да изпълняват.

               (2)

               Член 7, параграф 1 от Регламент (ЕО) № 2533/98 предвижда, че ЕЦБ има правомощието да налага санкции на отчетните единици, които не спазват изискванията за статистическа отчетност, посочени в регламенти или решения на ЕЦБ.

               (3)

               ЕЦБ следва да приеме хармонизиран подход спрямо изчисляването на санкциите за нарушение на изискванията за статистическа отчетност, спрямо процедурата за нарушение или спрямо всяка предходна фаза, за да осигури равнопоставеност на отчетните единици,

         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение:

               1.

               „отчетна единица“ има същото значение, както в член 1 от Регламент (ЕО) № 2533/98;

               2.

               „парично-финансова институция“ (ПФИ) има същото значение, както в член 1 от Регламент (ЕО) № 25/2009 (ЕЦБ/2008/32);

               3.

               „нарушение“ и „санкция“ имат същото значение, както в член 1 от Регламент (ЕО) № 2532/98;

               4.

               „сериозно нарушение“ включва всяко от следните нарушения на изискванията за отчетност от страна на отчетните единици:

                           а)

                           системно отчитане на неверни данни;

                           б)

                           системно неизпълнение на минималните стандарти за ревизии;

                           в)

                           умишлено невярно, забавено или непълно отчитане;

                           г)

                           недостатъчна степен на грижа или сътрудничество със съответната НЦБ или ЕЦБ;

               5.

               „компетентна национална централна банка“ (компетентна НЦБ) е НЦБ на държавата-членка, в чиято юрисдикция е настъпило нарушението;

               6.

               „краен срок на НЦБ“ означава определената от всяка НЦБ дата за получаване на данни от отчетните единици.

         Член 2
   Приложно поле
   1.   ЕЦБ и НЦБ извършват мониторинг върху изпълнението от отчетните единици на минималните стандарти, които са изискуеми за спазване на техните задължения, както е посочено в приложение IV към Регламент (ЕО) № 25/2009 (ЕЦБ/2008/32) и приложение III към Регламент (ЕО) № 63/2002 (ЕЦБ/2001/18). При неизпълнение ЕЦБ и компетентната НЦБ могат да вземат решение за провеждане на фаза на оценка и/или за започване на процедура за нарушение, както е посочено в член 3, параграфи 1 и 2. Като последица от процедурата за нарушение ЕЦБ може да наложи санкциите съгласно член 7 от Регламент (ЕО) № 2533/98.
   2.   По процедурата за нарушение могат да се налагат санкции в случай на неизпълнение на минималните стандарти за предаване (по отношение на сроковете и техническите изисквания за отчетност), точност (по отношение на линейните ограничения и съответствието на данни между отчетните периоди) и концептуално съответствие (по отношение на определенията и класификациите). Санкции се налагат също и в случаите на сериозно нарушение.
   Член 3
   Фаза на оценка и процедура за нарушение
   1.   Преди започването на процедура за нарушение съгласно Регламент (ЕО) № 2532/98 и Регламент (ЕО) № 2157/1999 (ЕЦБ/1999/4):

               а)

               компетентната НЦБ може, когато е документирала неизпълнение на изискванията за отчетност, да предупреди съответната отчетна единица, като я информира за естеството на документираното неизпълнение, и препоръча предприемането на коригиращи мерки за предотвратяване на повторно неизпълнение;

               б)

               ЕЦБ или компетентната НЦБ могат да изискват от съответната отчетна единица всякаква информация, която е свързана с неизпълнението по член 2, параграф 2 от Регламент (ЕО) № 2157/1999 (ЕЦБ/1999/4);

               в)

               на съответната отчетна единица се дава възможност да представи обяснения, ако счита, че неизпълнението се дължи на обстоятелства извън нейния контрол.

         2.   ЕЦБ или компетентната НЦБ могат да започнат процедура за нарушение в съответствие с член 3 от Регламент (ЕО) № 2532/98 и член 5 от Регламент (ЕО) № 2157/1999 (ЕЦБ/1999/4). Прилагат се също и следните правила:

               а)

               в случай на сериозно нарушение се започва процедура за нарушение, без да се провежда фаза на оценка;

               б)

               без да се засяга буква а), процедура за нарушение се започва след като компетентната НЦБ регистрира повторно неизпълнение, освен ако:

                           i)

                           ЕЦБ или компетентната НЦБ намират, че не е необходимо да се започва процедура за нарушение, тъй като един или повече от документираните случаи на неизпълнение са извън контрола на отчетната единица; или

                           ii)

                           вероятната глоба не би достигнала минималния праг за налагане на санкция.

         3.   Ако ЕЦБ или компетентната НЦБ започнат процедура за нарушение, включваща издаването на писмено уведомление и приемането на обосновано решение от ЕЦБ, процедурата се провежда в съответствие с член 3 от Регламент (ЕО) № 2532/98.
   Член 4
   Налагане на санкции
   1.   Санкциите се изчисляват съгласно процедура от две части. Първо се изчислява базовата сума, която отразява количествени аспекти. След това се вземат предвид обстоятелствата по конкретния случай, както е посочено в член 2, параграф 3 от Регламент (ЕО) № 2532/98, като те могат да повлияят върху действителния размер на санкцията.
   2.   При нарушения, свързани със сроковете, сериозността на нарушението зависи от броя на работните дни по забавянето спрямо крайния срок на НЦБ.
   3.   При нарушения, свързани с неточност и/или концептуално съответствие, сериозността на нарушението зависи от големината на грешката. ЕЦБ не взема предвид грешки от закръгляване или незначителни грешки. Освен това, по отношение на концептуалното съответствие, обикновените ревизии, т.е. несистемните ревизии на редове, отчитани в рамките на периода (месец или тримесечие) след първото отчитане, не се считат за случаи на концептуално несъответствие.
   4.   Член 7, параграф 4 от Регламент (ЕО) № 2533/98 установява максималните санкции, които ЕЦБ може да налага на отчетните единици.
   5.   Ако нарушение на изискванията за статистическа отчетност води също до нарушение на минималните задължителни резерви, не се налага санкция за нарушението на изискванията за статистическа отчетност.
   Член 5
   Заключителна разпоредба
   Настоящото решение влиза в сила на 1 септември 2010 г. То се прилага от отчетния период през декември 2010 г. за месечните и годишните изисквания за отчетност и от четвъртото тримесечие на 2010 г. за тримесечните изисквания за отчетност.

      Съставено във Франкфурт на Майн на 19 август 2010 година.

            Председател на ЕЦБ

         Jean-Claude TRICHET

      (1)  ОВ L 318, 27.11.1998 г., стр. 8.

      (2)  ОВ L 318, 27.11.1998 г., стр. 4.

      (3)  ОВ L 264, 12.10.1999 г., стр. 21.

      (4)  ОВ L 15, 20.1.2009 г., стр. 14.

      (5)  ОВ L 10, 12.1.2002 г., стр. 24.


title: Решение на Комисията от 28 септември 2001 година относно сключването на две споразумения за сътрудничество между Европейската общност за атомна енергия и Руската федерация в областта на ядрената безопасност и в областта на контролирания ядрен синтез (нотифицирано под номер С(2001) 2901)

text:
Важна правна забележка

|

32001D0762

Официален вестник n° L 287 , 31/10/2001 стр. 0023 - 0023 специално чешко издание глава 11 том 38 стр. 287  - 287 специално испанско издание глава 11 том 38 стр. 287  - 287 специално унгарско издание глава 11 том 38 стр. 287  - 287 специално литвийско издание глава 11 том 38 стр. 287  - 287 LV.ES глава 11 том 38 стр. 287  - 287 MT.ES глава 11 том 38 стр. 287  - 287 PL.ES глава 11 том 38 стр. 287  - 287 SK.ES глава 11 том 38 стр. 287  - 287 специално словенско издание глава 11 том 38 стр. 287  - 287

		20010928Решение на Комисиятаот 28 септември 2001 годинаотносно сключването на две споразумения за сътрудничество между Европейската общност за атомна енергия и Руската федерация в областта на ядрената безопасност и в областта на контролирания ядрен синтез(нотифицирано под номер С(2001) 2901)(2001/762/Евратом)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност за атомна енергия и по-специално член 101, параграф 2 от него,като взе предвид одобрението на Съвета [1],като има предвид, че:Двете споразумения между Европейската общност за атомна енергия и Руската федерация в областта на ядрената безопасност и в областта на контролирания ядрен синтез следва да бъдат сключени,РЕШИ:Член единственДвете споразумения между Европейската общност за атомна енергия и Руската федерация в областта на ядрената безопасност и в областта на контролирания ядрен синтез се сключват от името на Европейската общност за атомна енергия.Съставено в Брюксел на 28 септември 2001 година.За КомисиятаPascal LamyЧлен на Комисията[1] ОВ L 287, 31.10.2001 г., стр. 21.--------------------------------------------------


title: 2012/551/ЕС, Евратом: Решение на Европейския парламент от 10 май 2012 година относно освобождаването от отговорност за изпълнението на бюджета на Изпълнителната агенция за научни изследвания за финансовата 2010 година

text:
               17.10.2012

               BG

               Официален вестник на Европейския съюз

               L 286/94

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност за изпълнението на бюджета на Изпълнителната агенция за научни изследвания за финансовата 2010 година
   (2012/551/ЕС, Евратом)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2010 година (1),

               —

               като взе предвид окончателните годишни отчети на Европейския съюз за финансовата 2010 година (COM(2011) 473 – C7-0256/2011) (2),

               —

               като взе предвид годишните отчети на Изпълнителната агенция за научни изследвания за финансовата 2010 година,

               —

               като взе предвид доклада на Комисията относно последващите мерки към освобождаването от отговорност във връзка с изпълнението на бюджета за финансовата 2009 година (COM(2011) 736) и работните документи на службите на Комисията, придружаващи същия доклад (SEC(2011) 1350 и SEC(2011) 1351),

               —

               като взе предвид годишния доклад на Комисията до органа по освобождаването от отговорност във връзка с изпълнението на бюджета, относно вътрешните одити, проведени през 2010 година (COM(2011) 643) и работния документ на службите на Комисията, придружаващ този доклад (SEC(2011) 1189),

               —

               като взе предвид доклада на Сметната палата относно годишните отчети на Изпълнителната агенция за научни изследвания за финансовата 2010 година, придружен от отговорите на Агенцията (3),

               —

               като взе предвид декларацията за достоверност относно надеждността и точността на отчетите (4), както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз за финансовата 2010 година,

               —

               като взе предвид препоръката на Съвета от 21 февруари 2012 г. относно освобождаването на изпълнителните агенции от отговорност във връзка с изпълнението на бюджета за финансовата 2010 година (06084/2012 – C7-0052/2012), и като отбелязва, че Обединеното кралство, Нидерландия и Швеция за първи път отказаха да препоръчат освобождаването от отговорност във връзка с изпълнението на бюджета;

               —

               като взе предвид членове 317, 318 и 319 от Договора за функционирането на Европейския съюз, както и член 106а от Договора за Евратом,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 55, 145, 146 и 147 от него,

               —

               като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (6), и по-специално член 14, параграф 3 от него,

               —

               като взе предвид Регламент (ЕО) № 1653/2004 на Комисията от 21 септември 2004 г. относно стандартен Финансов регламент за изпълнителните агенции съгласно Регламент (ЕО) № 58/2003 на Съвета относно установяването на статута на изпълнителните агенции, отговарящи за някои задачи по управлението на програмите на Общността (7), и по-специално член 66, първа и втора алинея от него,

               —

               като взе предвид Решение 2008/46/ЕО на Комисията от 14 декември 2007 година за създаване на „Изпълнителна агенция за научни изследвания“ за управлението на определени области от специалните програми на Общността „Хора“, „Капацитети“ и „Сътрудничество“ в сферата на изследователската дейност, в изпълнение на Регламент (ЕО) № 58/2003 на Съвета (8),

               —

               като взе предвид член 76 и приложение VI към своя правилник,

               —

               като взе предвид доклада на комисията по бюджетен контрол и становищата на другите заинтересовани комисии (A7-0098/2012),

               A.

               като има предвид, че съгласно член 17, параграф 1 от Договора за Европейския съюз Комисията изпълнява бюджета и управлява програми и съгласно член 317 от Договора за функционирането на Европейския съюз тя извършва това на своя собствена отговорност, в сътрудничество с държавите-членки, в съответствие с принципа на стабилното финансово управление,

               1.

               Освобождава от отговорност директора на Изпълнителната агенция за научни изследвания във връзка с изпълнението на бюджета на Агенцията за финансовата 2010 година.

               2.

               Представя своите забележки в резолюцията, която е неразделна част от решенията относно освобождаването от отговорност във връзка с изпълнението на общия бюджет на Европейския съюз за финансовата 2010 година, раздел III – Комисия и изпълнителни агенции.

               3.

               Възлага на своя председател да предаде настоящото решение, заедно с решението за освобождаване от отговорност във връзка с изпълнението на общия бюджет на Европейския съюз за финансовата 2010 година, раздел III – Комисия, както и резолюцията, която е неразделна част от тези решения, на директора на Изпълнителната агенция за научни изследвания, на Съвета, Комисията, Съда на Европейския съюз и Сметната палата, и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 64, 12.3.2010 г.

      (2)  ОВ C 332, 14.11.2011 г., стр. 1.

      (3)  ОВ C 366, 15.12.2011 г., стр. 87.

      (4)  ОВ C 332, 14.11.2011 г., стр. 134.

      (5)  ОВ L 248, 16.9.2002 г., стр. 1.

      (6)  ОВ L 11, 16.1.2003 г., стр. 1.

      (7)  ОВ L 297, 22.9.2004 г., стр. 6.

      (8)  ОВ L 11, 15.1.2008 г., стр. 9.


title: 2008/574/ЕО: Решение на Съвета от 8 юли 2008 година за назначаване на двама членове и на един заместник-член от Полша в Комитета на регионите

text:
               11.7.2008

               BG

               Официален вестник на Европейския съюз

               L 183/37

      РЕШЕНИЕ НА СЪВЕТА

   от 8 юли 2008 година
   за назначаване на двама членове и на един заместник-член от Полша в Комитета на регионите
   (2008/574/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Полша,
   като има предвид, че:

               (1)

               На 24 януари 2006 година Съветът прие Решение 2006/116/ЕО относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г. (1).

               (2)

               След изтичането на мандата на г-н Franciszek WOŁODŹKO се освободи място за член на Комитета на регионите. След промяна в мандата на г-н Ludwik Kajetan WĘGRZYN се освободи място за член на Комитета на регионите. След изтичането на мандата на г-н Marek TROMBSKI се освободи място за заместник-член,

         РЕШИ:
   Член 1
   За остатъка от мандата, а именно до 25 януари 2010 година, в Комитета на регионите се назначават:

               а)

               за членове:

                           —

                           г-н Jacek CZERNIAK, przewodniczący Sejmiku Województwa lubelskiego (председател на Сейма на войводство Lubelskie),

                           —

                           г-н Bogusław ŚMIGIELSKI, marszałek województwa śląskiego (маршал (председател) на войводство Śląskie),

                     и

               б)

               за заместник-член:

                           —

                           г-н Dariusz WRÓBEL, burmistrz Opola Lubelskiego (кмет на Opole Lubelskie).

         Член 2
   Настоящото решение поражда действие от датата на приемането му.

      Съставено в Брюксел на 8 юли 2008 година.

            За Съвета

            Председател

         C. LAGARDE

      (1)  ОВ L 56, 25.2.2006 г., стр. 75.


title: 2008/840/ЕО: Решение на Комисията от 7 ноември 2008 година относно неотложни мерки за предотвратяване на въвеждането и разпространението в рамките на Общността на Anoplophora chinensis (Forster) (нотифицирано под номер C(2008) 6631)

text:
               11.11.2008

               BG

               Официален вестник на Европейския съюз

               L 300/36

      РЕШЕНИЕ НА КОМИСИЯТА

   от 7 ноември 2008 година
   относно неотложни мерки за предотвратяване на въвеждането и разпространението в рамките на Общността на Anoplophora chinensis (Forster)
   (нотифицирано под номер C(2008) 6631)
   (2008/840/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално третото изречение от член 16, параграф 3 от нея,
   като има предвид, че:

               (1)

               В раздел I на част A от приложение I към Директива 2000/29/ЕО са посочени Anoplophora malasiaca (Forster) и Anoplophora chinensis (Thomson). При неотдавнашните проучвания бе установено, че тези две наименования обхващат всъщност един вид вредител. Следователно за целите на настоящото решение е уместно да се използва едно и също коригирано научно наименование Anoplophora chinensis (Forster), за да се обозначи посоченото в това приложение като Anoplophora malasiaca (Forster) и Anoplophora chinensis (Thomson).

               (2)

               Съгласно Директива 2000/29/ЕО, когато една държава-членка счита, че има опасност от въвеждане или разпространение на нейна територия на вредител, който е или не е включен в приложение I или в приложение II към посочената директива, временно тя може да предприеме всякакви допълнителни мерки, които са необходими, за да се предпази от тази опасност.

               (3)

               Вследствие на появата на Anoplophora chinensis (Forster) по различни растения гостоприемници в регион Ломбардия, на 23 ноември 2007 г. Италия уведоми Комисията и останалите държави-членки, че на 9 ноември 2007 г. е предприела допълнителни мерки за предотвратяване на по-нататъшното въвеждане и разпространение на нейна територия на посочения организъм.

               (4)

               В резултат на откриването на Anoplophora chinensis (Forster) по различни гостоприемници в Нидерландия, на 21 януари 2008 г. Комисията и другите държави-членки бяха уведомени за мерките, предприети с цел унищожаване на този организъм в Нидерландия.

               (5)

                  Anoplophora chinensis (Forster) бе открит неотдавна в много пратки с растения за посев от вида Acer spp. с произход от трети държави. Понастоящем няма специални изисквания във връзка с този вредител за растенията от вида Acer spp. нито за други растения, които са сред най-податливите гостоприемници, с произход от трети държави или от Общността.

               (6)

               През 2008 г. Нидерландия разпространи анализ на риска от вредители относно Anoplophora chinensis (Forster), като заключението бе, че съществува много голяма вероятност от установяване на този организъм в Общността и голяма вероятност от икономическа вреда за няколко вида растения гостоприемници.

               (7)

               Следователно е необходимо да се предприемат спешни мерки срещу въвеждането и разпространението в Общността на Anoplophora chinensis (Forster). Мерките трябва да се прилагат към определен списък с растения, независимо от произхода им, „конкретни видове растения“, известни като гостоприемници на Anoplophora chinensis (Forster) и за които съществува най-голям риск да бъдат нападнати от вредители.

               (8)

               Необходимо да се определят мерки за вноса на конкретни видове растения с оглед на производството им в трети държави и извършването на проверки при внасянето им в Общността. Също така трябва да се определят мерки за производството, пренасянето и контрола на конкретните видове растения с произход от области на Общността, за които е потвърдено наличието на Anoplophora chinensis (Forster).

               (9)

               За онези области на Общността, за които е потвърдено наличието на Anoplophora chinensis (Forster) т.е. нападнатите от вредители зони, е необходимо да се определят подробни мерки. В тези зони трябва се прилагат подходящи мерки за унищожаване на организма и интензивно наблюдение за наличието му. В областите, които са в близост до нападнатите от вредители зони, т.е. в буферните зони, ще се извършва интензивно наблюдение за наличието на този организъм. В случай на първо откриване на организма в определена област на Общността, размерът на съответната буферна зона може да бъде намален, за да отрази по-добре по-ограниченият риск от разпространение.

               (10)

               Трябва да се извърши проверка за наличието или продължителното отсъствие на Anoplophora chinensis (Forster) по растенията гостоприемници във всички държави-членки.

               (11)

               Целесъобразно е до 31 май 2009 г. да се извърши преглед на мерките, като се вземат предвид резултатите от официалните проверки, извършени след сезона на растеж от страна на държавите-членки, на конкретните видове растения, които са внесени и пренесени в рамките на Общността съгласно неотложните мерки.

               (12)

               Държавите-членки се задължават при необходимост да адаптират своето законодателство, за да го приведат в съответствие с настоящото решение.

               (13)

               Мерките, предвидени в настоящото решение, са в съответствие със становището на Постоянния фитосанитарен комитет,

         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение се приемат следните определения:

               а)

               „конкретни видове растения“ означава растения за посев, различни от семена, от видовете Acer spp., Aesculus hippocastanum, Alnus spp., Betula spp., Carpinus spp., Citrus spp., Corylus spp., Cotoneaster spp., Fagus spp., Lagerstroemia spp., Malus spp., Platanus spp., Populus spp., Prunus spp., Pyrus spp., Salix spp., и Ulmus spp.;

               б)

               „място на производство“ означава мястото на производство, посочено в Международния стандарт за фитосанитарни мерки № 5 на Организацията по прехрана и земеделие (FAO) (2).

         Член 2
   Внос на конкретни видове растения
   Конкретни видове растения, внесени от трети държави, в които е открит Anoplophora chinensis (Forster), могат да бъдат внесени в Общността само ако:

               а)

               отговарят на специфичните изисквания за внос, посочени в точка 1, раздел I на приложение I;

               б)

               без да се засяга член 13a, параграф 1 от Директива 2000/29/ЕО при внасянето в Общността е извършена проверка от отговорен официален орган в съответствие с точка 2, раздел I на приложение I за наличието на Anoplophora chinensis (Forster) и не са били открити признаци за наличието на този организъм.

         Член 3
   Пренасяне на конкретни видове растения в Общността
   Конкретни видове растения, с произход от демаркационни зони в рамките на Общността, установени в съответствие с член 5, могат да бъдат пренасяни в рамките на Общността само ако изпълняват условията, определени в точка 1, раздел II на приложение I.
   Конкретни видове растения, внесени в съответствие с член 2 от трети държави, за които е известно, че има наличие на Anoplophora chinensis (Forster), могат да бъдат пренасяни в рамките на Общността само ако изпълняват условията, определени в точка 2, раздел II на приложение I.
   Член 4
   Проверки
   Всяка година държавите-членки извършват официални проверки, чиято цел е да се установи наличието на Anoplophora chinensis (Forster) и да се открият доказателства за заразяването с този организъм на растения гостоприемници на тяхна територия.
   Без да се засяга член 16, параграф 1 от Директива 2000/29/ЕО резултатите от тези проверки, заедно със списъка и границите на демаркационните зони, посочени в член 5 от настоящото решение, се съобщават на Комисията и на другите държави-членки до 30 април всяка година.
   Член 5
   Демаркационни зони
   Когато резултатите от проверките, посочени в член 4, потвърдят наличието на Anoplophora chinensis (Forster) в определена област или е налице доказателство за наличието на този организъм с помощта на други средства, държавите-членки определят демаркационни зони, които обхващат заразените зони и буферните зони в съответствие с раздел 1 на приложение II.
   Държавите-членки предприемат официални мерки в демаркационните зони съгласно посоченото в точка 2 от приложение II.
   Член 6
   Съобразност
   Държавите-членки предприемат всякакви мерки за постигането на съответствие с настоящото решение и ако е необходимо изменят мерките, които са приели, за да се защитят срещу внасянето и разпространението на Anoplophora chinensis (Forster), по такъв начин, че въпросните мерки да съответстват на настоящото решение. Държавите-членки уведомяват незабавно Комисията за съответните мерки.
   Член 7
   Преразглеждане
   Настоящото решение ще бъде преразгледано най-късно до 31 май 2009 г.
   Член 8
   Адресати
   Адресати на настоящото решение са държавите-членки.

      Съставено в Брюксел на 7 ноември 2008 година.

            За Комисията

         Androulla VASSILIOU

            Член на Комисията

      (1)  ОВ L 169, 10.7.2000 г., стр. 1.

      (2)  Речник на фитосанитарните термини — Референтна МСФМ норма № 5 на Секретариата на Международната конвенция за защита на растенията в Рим.

      ПРИЛОЖЕНИЕ I
      НЕОТЛОЖНИ МЕРКИ, ПОСОЧЕНИ В ЧЛЕНОВЕ 2 И 3
      I.   Определени изисквания за внос

                  1)

                  Без да се засягат разпоредбите, изброени в приложение III, част A, точки 9, 16, 18 и приложение IV, част A, раздел I, точки 14, 15, 17, 18, 19.2, 20, 22.1, 22.2, 23.1, 23.2, 32.1, 32.3, 33, 34, 36.1, 39, 40, 43, 44, 46 към Директива 2000/29/ЕО, конкретни видове растения с произход от трети държави, за които е известно, че е установено наличие на Anoplophora chinensis (Forster), се съпровождат от сертификат съгласно посоченото в член 13, параграф 1 от тази директива, в която под заглавието „Допълнителна декларация“ се посочва, че:

                              а)

                              растенията са били отглеждани през целия им живот в място на производство, намиращо се в област, незасегната от вредители, установена от националната организация по растителна защита в страната на произход в съответствие с подходящите международни стандарти за фитосанитарни мерки. Наименованието на областта, незасегната от вредители, се упоменава под заглавието „място на произход“; или

                              б)

                              през период от най-малко две години преди износа растенията са били отглеждани в място на производство, където не са били открити признаци на Anoplophora chinensis (Forster) в съответствие с международните стандарти за фитосанитарни мерки:

                                          i)

                                          което е регистрирано и контролирано от националната служба по растителна защита в страната на произход; както и

                                          ii)

                                          което всяка година е било предмет на две официални проверки за наличието на признаци на Anoplophora chinensis (Forster), извършени в подходящо време, и не са били открити признаци за наличие на организма; и

                                          iii)

                                          когато растенията са били отглеждани на място:

                                                      —

                                                      с цялостна физическа защита срещу въвеждането на Anoplophora chinensis (Forster); или

                                                      —

                                                      което е било подложено на подходящо превантивно третиране и което е заобиколено от буферна зона с радиус от поне два километра, а така също на което всяка година и в подходящо време са извършвани официални проверки за наличието или за признаци за наличието на Anoplophora chinensis (Forster); в случай на признаци за наличие на Anoplophora chinensis (Forster), незабавно се предприемат мерки за унищожаване на растенията с цел възстановяване на свободната от вредители буферна зона; и

                                          iv)

                                          когато непосредствено преди износа, пратки с растения са били по официален път предмет на задълбочена проверка за наличие на Anoplophora chinensis (Forster), и по-специално в корените и по стъблата на растенията. Когато е уместно тази проверка трябва да включва унищожаване на образците.

                  2)

                  Конкретните видове растения, внесени в съответствие с точка 1, преминават задълбочени проверки на граничния пункт или на мястото на дестинация, определени в съответствие с Директива 2004/103/ЕО на Комисията (1). Прилаганите методи за проверка гарантират откриването на всякакви признаци за наличието на Аnoplophora chinensis (Forster), и по-специално в корените и по стъблата на растенията. Когато е уместно тази проверка трябва да включва унищожаване на образците.

            II.   Условия за пренасяне

                  1)

                  Конкретните видове растения с произход от демаркационни зони в рамките на Общността могат да бъдат пренасяни в рамките на Общността само ако са съпроводени с паспорт за растенията, изготвен и издаден в съответствие с Директива 92/105/ЕИО на Комисията (2) и които в период от най-малко две години преди пренасянето им са били отглеждани в място на производство:

                              i)

                              което е регистрирано в съответствие с Директива 92/90/ЕИО на Комисията (3); и

                              ii)

                              което всяка година е било предмет на две официални задълбочени проверки за наличието на всякакви признаци за Anoplophora chinensis (Forster), извършени в подходящо време, и не са били открити признаци за наличие на организма; когато е уместно тази проверка трябва да включва унищожаване на образците; и

                              iii)

                              когато растенията са били съхранявани на място:

                                          —

                                          с цялостна физическа защита срещу въвеждането на Anoplophora chinensis (Forster); или

                                          —

                                          което е било подложено на подходящо превантивно третиране и което е заобиколено от буферна зона с радиус от поне два километра, извън границата на заразената зона, а така също на което всяка година и в подходящо време са извършвани официални проверки за наличието или за признаци за наличието на Anoplophora chinensis (Forster). в случай на признаци за наличие на Anoplophora chinensis (Forster), незабавно се предприемат мерки за унищожаване на растенията с цел възстановяване на свободната от вредители буферна зона.

                  2)

                  Конкретни видове растения, внесени от трети държави, за които е известно, че има наличие на Anoplophora chinensis (Forster) в съответствие с раздел I, могат да бъдат пренасяни в рамките на Общността само ако са съпроводени от паспорта за растенията, посочен в точка 1.

         (1)  ОВ L 313, 12.10.2004 г., стр. 16.

         (2)  ОВ L 4, 8.1.1993 г., стр. 22.

         (3)  ОВ L 344, 26.11.1992 г., стр. 38.

      ПРИЛОЖЕНИЕ II
      НЕОТЛОЖНИ МЕРКИ, ПОСОЧЕНИ В ЧЛЕН 5
      1.   Установяване на демаркационни зони

                  а)

                  Демаркационните зони, посочени в член 5 включват следните участъци:

                              i)

                              заразена зона, в която е било потвърдено наличието на Anoplophora chinensis (Forster) и която обхваща всички растения със симптоми, причинени от Anoplophora chinensis (Forster), и при необходимост всички растения, които принадлежат към една и съща партида в момента на засаждането;

                              ii)

                              буферна зона с радиус най-малко два километра от границата на заразената зона.

                  б)

                  Точното определяне на зоните, посочени в буква a), се извършва въз основа на установени научни принципи, биологията на Anoplophora chinensis (Forster), равнището на заразяване, специфичното разпространение на посочените растения в съответната зона и на доказателствата за наличие на вредния организъм. В случай на първо откриване на организма в определена област и в резултат на проверка за определяне на тази област, радиусът на буферната зона може да бъде намален до не по-малко от един километър извън границата на заразената зона.

                  в)

                  Ако е потвърдено наличието на Anoplophora chinensis (Forster) извън заразената зона, съответно се изменя определянето на демаркационните зони или незабавно се предприемат мерки за унищожаване на растенията с цел възстановяване на свободна от вредители буферна зона.

                  г)

                  Ако въз основа на годишните проверки, посочени в точка 2, буква б), в период от четири години не бъде открит Anoplophora chinensis (Forster) в демаркационната зона, това разграничение се премахва и се прекратява прилагането на мерките, посочени в точка 2.

            2.   Мерки в демаркационните зони
      Официалните мерки, посочени в член 5, които трябва да бъдат предприети в демаркационните зони, включват най-малко следното:

                  а)

                  всяка година преди 30 април в заразената зона се предприемат подходящи мерки, насочени към унищожаване на Anoplophora chinensis (Forster), включително изкореняване и унищожаване на заразените растения и на растенията с признаци за наличие на Anoplophora chinensis (Forster), включително на корените им;

                  б)

                  интензивно наблюдение в заразената зона и в буферната зона за наличие на Anoplophora chinensis (Forster) чрез извършване в подходящо време на годишни проверки на растенията гостоприемници на организма.


title: Решениe на Съвета от 27 март 1995 година за сключване на Споразумение за сътрудничество между Европейската общност и Демократична социалистическа република Шри Ланка за партньорство и развитие

text:
Важна правна забележка

|

31995D0129

Официален вестник n° L 085 , 19/04/1995 стр. 0032 - 0032 специално чешко издание глава 11 том 21 стр. 563  - 563 специално испанско издание глава 11 том 21 стр. 563  - 563 специално унгарско издание глава 11 том 21 стр. 563  - 563 специално литвийско издание глава 11 том 21 стр. 563  - 563 LV.ES глава 11 том 21 стр. 551  - 551 MT.ES глава 11 том 21 стр. 563  - 563 PL.ES глава 11 том 21 стр. 563  - 563 SK.ES глава 11 том 21 стр. 563  - 563 специално словенско издание глава 11 том 21 стр. 563  - 563

		19950327Решениe на Съветаот 27 март 1995 годиназа сключване на Споразумение за сътрудничество между Европейската общност и Демократична социалистическа република Шри Ланка за партньорство и развитие(95/129/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално членове 113 и 130ш във връзка с член 228, параграф 2, първо изречение и параграф 3, първа алинея от него,като взе предвид предложението на Комисията [1],като взе предвид становището на Европейския парламент [2],като има предвид, че съгласно член 130ф от Договора политиката на Общността в сферата на сътрудничеството за развитие следва да спомага за устойчивото икономическо и социално развитие на развиващите се страни, за тяхното безпрепятствено и постепенно интегриране в световната икономика и кампанията срещу бедността в тези страни;като има предвид, че за постигането на тези цели в сферата на външните отношения Общността следва да одобри споразумението, посочено в настоящото решение,РЕШИ:Член 1Споразумението за сътрудничество между Европейската общност и Демократична социалистическа република Шри Ланка за партньорство и развитие се одобрява от името на Общността.Текстът на споразумението е приложен към настоящото решение.Член 2Председателят на Съвета връчва от името на Общността нотификацията, предвидена в член 26 от споразумението.Член 3Комисията, подпомагана от представители на държавите-членки, представлява Общността в съвместната комисия, предвидена в член 20 от споразумението.Член 4Настоящото решение се публикува в Официален вестник на Европейските общности.Съставено в Брюксел на 27 март 1995 година.За СъветаПредседателM. Giraud[1] ОВ C 86, 23.3.1994 г., стр. 5.[2] ОВ С 18, 23.1.1995 г.--------------------------------------------------